OBH 2603/1996.
Az állampolgári jogok országgyűlési biztosa általános helyettesének jelentése
Ügyintéző: dr. Kántor Ferenc

Az eljárás megindítása

T.-né Sz.Zs. fehérgyarmati lakos 47 társa nevében is panasszal fordult az Országgyűlési Biztos Hivatalához.
Panaszos beadványában sérelmezte, hogy a Magyar Közlöny 1994 (40) II. számában 1994. május 19-re I. földalapba tartozó árverésre meghirdetett 0174/B hrsz.-ú,  34 ha területű gyümölcsös művelési ágú táblára licitálni nem lehetett, s e táblából 1995. november 23-ra már csak 26 ha gyümölcsöst hirdettek meg árverésre, de ez az árverés elmaradt, továbbá, hogy a földrendező bizottság által 1994. tavaszán árverésre kijelölni kért további 300 ha földterület ügyében választ nem kaptak.
Mivel a rendelkezésemre álló iratok alapján az alkotmányos visszásságot kizárni nem lehetett, vizsgálatot rendeltem el és megkerestem az OKKH elnökét a célból, hogy tisztázni lehessen árverésre meghirdetett egyes földterületek árverésből való kimaradásának, illetve egyes árverések elmaradásának okát, valamint a kárpótlási földalap 300 hektárral való megemelésére vonatkozó kérelem sorsát.

Megállapított tényállás

Panaszos kifogásolja, hogy az 1994. május 19-re Fehérgyarmat közigazgatási területén lévő 0174/A/ hrsz.-ú 2,2799 ha területű szántó, továbbá a 0174/B hrsz.-ú 34,3206 ha területű gyümölcsös, illetve a 0174/C hrsz.-ú 1,1150 ha szántó művelési ágú és az I. földalapba kijelölt termőföldre az árverésen licitálni nem lehetett, majd ugyanezen földterületeket a hivatal, mint II. földalapba tartozókat ismét kitűzte árverésre 1995. november 23-ra azzal az eltéréssel, hogy a 0174/B hrsz.-ú gyümölcsös már csak 26,7935 területtel szerepelt, azonban ez utóbbi árverést nem tartották meg. A panaszos megítélése szerint a 34 ha gyümölcsös területét törvénytelenül csökkentették 26 ha-ra. Félnek attól, hogy kimaradnak a föld kárpótlásból, panaszos kéri az 1995. november 23-ra kitűzött, s elhalasztott árverés megtartását, továbbá azt, hogy a földrendező bizottság által a kárpótlási földalapba 300 ha-ral való megemelése tárgyában benyújtott kérelmére kapjanak választ.

Jogszabályi háttér

104/1991. (VIII.3.) Korm. rendelet
24.§ (1) A privatizációért felelős tárca nélküli miniszter a földművelésügyi miniszterrel, a pénzügyminiszterrel, továbbá - a védett és a védelemre tervezett természeti területek tekintetében - a környezetvédelmi és területfejlesztési miniszterrel egyetértésben meghatározza, hogy
a/ az állami vagyonkezelő szervezetek mely területeken és milyen AK értékben kötelesek állami tulajdonú termőföldet árverésre bocsátani, továbbá
b/ az állam által a szövetkezet ingyenes és határidő nélküli használatába adott, de a tv. 15.§-ának (1) bekezdése alapján árverésre ki nem jelölt állami tulajdonú földek közül melyeket kell árverésre bocsátani.
(2) Az (1) bekezdésben foglaltak szerint árverésre kijelölt földekről az Országos Kárrendezési és Kárpótlási Hivatalt, valamint az érdekelt kárrendezési hivatalokat is értesíteni kell.
(3) Az állami tulajdonú termőföldek árverésre való kijelöléséről szóló határozatot a privatizációért felelős tárca nélküli miniszter indokolt esetben módosíthatja. Módosítás esetén a (2) bekezdésben foglaltak megfelelően irányadók. 
(4) Az állami tulajdonú termőföldek árverésre kijelölésének módosítása iránti kérelmét az abban érdekelt, az árverési hirdetmény Magyar Közlönyben való megjelenésétől számított 15 napon belül - jogvesztés terhével - , a területileg illetékes megyei (fővárosi) kárrendezési hivatal útján, a privatizációért felelős tárca nélküli miniszterhez köteles előterjeszteni.
(5) A kérelemhez csatolni kell
a/ az érintett földrészletek tulajdoni lapjainak 30 napnál nem régebbi másolatát,
b/ a területileg illetékes földhivatal, védett természeti terület esetében a természetvédelmi hatóság, erdő esetében az erdő-felügyelőség szakhatósági véleményét,
c/ a föld fekvése szerint illetékes települési önkormányzat határozatát és a földrendező bizottság nyilatkozatát,
d/ a megyei kárrendezési hivatalnak az üggyel kapcsolatos iratanyagát,
e/ az érintett gazdálkodó szervezet véleményét.
(6) A privatizációért felelős tárca nélküli miniszter az ügyben a kérelem előterjesztését követő 30 napon belül határoz. Erről a kérelmezőt a területileg illetékes megyei (fővárosi) kárrendezési hivatal értesíti.
26.§ (1) a kárrendezési hivatal az árverés kitűzését a Magyar Közlönyben és legalább egy országos napilapban az árverést megelőzően legalább 30 nappal közzéteszi.
(2) A kitűzésről szóló hirdetmény tartalmazza az árverés helyét, időpontját, az árverésre kerülő nagyüzemi táblák helyrajzi számát, területét, AK értékét, a terület hasznosításra vonatkozó korlátozásokat (védett természeti terület stb.) és az ingatlan ingatlan-nyilvántartásba bejegyzett tulajdonosát (kezelőjét). A hirdetményben meg kell jelölni az árverésen részvételre jogosultak körét (tv. 21.§ (1) bek. és 27.§ (2) bek.) is.
(3) Az árverést a helyben szokásos módon is meg kell hirdetni.
27.§  Az árverésen bármely okból meg nem jelenő kárpótlásra jogosult később, a mulasztására hivatkozva semmiféle jogot nem érvényesíthet, ebből az okból az árverés eredménye nem változtatható meg. 
27/A.§ (1) A tv. 27.§-ának (2) bekezdésében meghatározott jogosultak részére egy árverést kell kitűzni. További árverés is kitűzhető, ha az eredetileg kitűzött
a/ árverés megtartása bármely okból meghiúsul,
1991. évi XXV. törvény
27.§ (1) Az állami gazdaságnak a kezelésében lévő állami tulajdonú termőföld kijelölése és árverezése tekintetében a 15-26.§-ban, továbbá a szövetkezeti törvény hatálybalépéséről és az átmeneti szabályokról szóló 1992. évi II. törvény 13-27.§-át kell  megfelelően alkalmazni.
(2) a 19.§ alapján árverésre kijelölt állami tulajdonú termőföldek 80 §-át a kijelöléssel érintett településeken azok között a kárpótlásra jogosultak között kell árverésre bocsátani, akiknek
a/ állandó lakóhelye 1991. június 1-jén az érintett településen volt, és akik jelenleg  is ott rendelkeznek állandó lakóhellyel, vagy
 b/ a kárpótlás alapjául szolgáló termőföld tulajdona a település közigazgatási határán belül volt.
(3) A (2) bekezdésben megjelölt földterület fennmaradó részére kitűzött árverésen minden kárpótlásra jogosult az őt megillető kárpótlási jeggyel részt vehet. Az árverésre egyebekben a 22-23. és a 25.§-ok rendelkezéseit kell alkalmazni.

A vizsgálat megállapításai

1.	A Magyar Közlöny 1994/40/II. számában 1994. május 19-re meghirdetett árverési közleményen tévesen került be az I-es földalapba tartozónak meghirdetett fehérgyarmati 0174 A,B,C hrsz.-ú földterület. A megyei kárrendezési hivatal tévedését korrigálta a Magyar Közlöny 1994. május 6-i számában.
Ugyanis az említett helyrajzi számú földterületek az I-es földalapba soha nem voltak kijelölve, ezért az 1994. május 19-én szabályszerűen megtartott 1048. számú árverésen nem kerültek licitálásra, illetve eladásra. Ezen az árverésen kizárólag a cégénydányádi, illetve a penyigei földterületek kerültek eladásra.
2.	Fehérgyarmaton összesen 3421,63 AK értékű termőföld lett kijelölve a II-es kárpótlási földalapba. Ennek 80 %-a 2737,31 AK lett meghirdetve árverésre. A vitatott fehérgyarmati 0174/A,B,C, hrsz.-ú földterület az 1995. november 23-ára szóló hirdetményben szerepelt, mely árverés megtartását az Országos Kárrendezési és Kárpótlási Hivatal felfüggesztette a folyamatban lévő 302 ha 1360 m2 területű és 2023 AK értékű ingatlanok II-es földalapba vonási kérelme miatt. A hirdetményben a fehérgyarmati 0174/A,B,C, hrsz.-ú területeknek csak 80 %-a lett meghirdetve II/1-es földalapként. Ez indokolja azt, hogy a 0174/B. hrsz.-ú földrészlet területe 26 kh 7935 m2 . A maradék 20 % később a II/2-es földalapba került meghirdetésre.
3.	A kárpótlási hivatal a Fehérgyarmati Városi Földrendező Bizottságának 302 h-os II-es földalap bővítési kérelmét 1996. január 18-án kelt 63/1996. számú ügyiratban támogatólag felterjesztette - az 56/1995. (V.17.) Korm. rendelet alapján - az ÁPV Rt Kormányzati Kapcsolatok Ügyvezető Igazgatóságának további intézkedés megtétele végett. Jelenleg az ügy bírói útra terelődött (Pesti Központi Kerületi Bíróság) mert dr.Suchmann Tamás tárca nélküli miniszter ST-2053/1995. számú elutasító határozata ellen a Fehérgyarmati Földrendező Bizottság elnöke keresettel élt.

Az állampolgári jogok országgyűlési biztosáról szóló 1993. évi LIX. törvény 16.§ (1) bekezdése szerint az országgyűlési biztos akkor jogosult eljárni, ha megítélése szerint valamely hatóság - kivéve bíróság -, illetve közszolgáltatást végző szerv eljárása, ennek során hozott határozata, illetőleg a  hatóság intézkedésének elmulasztása következtében panaszost alkotmányos jogaival összefüggésben sérelem érte vagy ennek közvetlen veszélye áll fenn, feltéve, hogy a rendelkezésére álló közigazgatási jogorvoslati lehetőségeket kimerítette, illetve jogorvoslati lehetőség nincs számára biztosítva.

Mindezek alapján a panasz vizsgálata során megállapítottam, hogy alkotmányos jogsértés nem történt. Az ügyben jelenleg bírósági eljárás van folyamatban.
Panaszost jelentésem egy példányának 1996. július 8-án kelt levelem egyidejű megküldésével tájékoztattam.

Budapest, 1996. július 8.

Dr. Polt Péter